थारु आयोगको प्रतिवेदन प्रमुखलाई हस्तान्तरण
लुम्बिनी प्रदेश प्रमुख अमिक शेरचनलाई थारु आयोगको वार्षिक प्रतिवेदन हस्तान्तरण गरिएको छ । आयोगका अध्यक्ष विष्णुप्रसाद चौधरीले प्रतिवेदन प्रमुख शेरचनलाई बुझाउनुभएको हो ।
कपिल ज्ञवालीसिद्धार्थनगर, पुस १८ गते । लुम्बिनी प्रदेश प्रमुख अमिक शेरचनलाई थारु आयोगको वार्षिक प्रतिवेदन हस्तान्तरण गरिएको छ । आयोगका अध्यक्ष विष्णुप्रसाद चौधरीले प्रतिवेदन प्रमुख शेरचनलाई बुझाउनुभएको हो ।सो अवसरमा प्रमुख शेरचनले संविधानले तोकेअनुसार काम गर्न आवश्यक रहेको बताउनुभयो । संविधानले सबैलाई समान अधिकार दिएको भन्दै उहाँले सबैको अधिकार कार्यान्वयन हुनुपर्ने धारणा राख्नुभयो । प्राप्त अधिकार कार्यान्वयनका लागि सबैले संविधानअनुसार काम गर्नुपर्ने उहाँको भनाइ छ । थारु आयोगको प्रतिवेदन बुझ्दै प्रमुख शेरचनले संविधानले दिएको अधिकार उपयोग गर्न आग्रह गर्नुभयो ।पुरानो संविधानले जनतालाई अधिकार नदिएकाले नयाँ संविधान लेखिएको बताउँदै २०७२ को संविधानले धेरै क्षेत्रलाई समेटेको प्रमुख शेरचनले चर्चा गर्नुभयो । राज्य व्यवस्थाले आदिवासीलाई पछाडि पारेकाले गणतन्त्र स्थापनापछि अधिकारका लागि विभिन्न आदिवासी जनजाति आयोगहरू गठन गर्नुपरेको उहाँको भनाइ छ ।थारु आयोगका अध्यक्ष विष्णुप्रसाद चौधरीले लुम्बिनी र सुदूरपश्चिम प्रदेशमा थारु भाषालाई पनि सरकारी कामकाजको भाषा बनाउन सरकारसँग माग गर्नुभयो । मुक्त कमैया, कम्लहरी, हलिया र हरवाचरवाको वस्तुस्थिति अध्ययन प्रतिवेदन २०७८ कार्यान्वयन गर्नुपर्ने उहाँको आग्रह थियो ।  